આપણે જે મહોલ્લામાં, જે સોસાયટીમાં, જે શેરીમાં બાળપણ વિતાવ્યું ત્યાં જ આપણને જીવનના પહેલાવહેલા, નવાનક્કોર પાઠ શીખવા મળે છે. ત્યાં જ આપણે પહેલાવહેલા, કોઈ જ પ્રકારના પૂર્વગ્રહરહિત, સાવ સાચુકલા અનુભવોમાંથી પસાર થઈએ છીએ. આપણા સમગ્ર વ્યક્તિત્વ પર જબરો પ્રભાવ પાથરનાર આ અનુભવોને કદાચ ‘શેરીના સંસ્કાર’ કહી શકાય. હું તો ત્યાં સુધી કહીશ કે એક નાનકડી શેરીમાં વીતતું દસેક વર્ષનું બાળજીવન સ્થાનિક સ્તરની એક અનોખી સંસ્કૃતિનું સહજપણે રસપાન કરી લે છે. તેની સરખામણીએ આજનું વિશ્વ બદલાઈ ગયું છે. શેરીને સ્થાને મલ્ટીસ્ટોરી ટાવર્સ અને એપાર્ટમેન્ટ્સ આવી ગયાં છે. શેરીમાં આવતા ફેરિયાઓને સ્થાને ટેલિ-શોપિંગ અને મૉલ્સ આવી ગયા છે. દોસ્તોનું સ્થાન ટેલિવિઝન, મોબાઈલ અને ઈન્ટરનેટે લઈ લીધું છે. શેરીનું બાળપણ હવે કોચિંગ કલાસમાં, હોબી કે પર્સનાલિટી વર્કશોપ્સમાં, સાઈબર કાફેમાં કે કૉફી-હાઉસમાં વીતી રહ્યું છે. ઈલેક્ટ્રૉનિક ટેકનૉલોજીએ નક્કર વાસ્તવિકતાને virtual reality માં પલટી કાઢી છે.